IISRAELI MÄED
Tere tulemast taas ühisele palvereisile Iisraeli mägedele.
Käesolevas saatesarjas valmistame regiooni palves ette
Iisraeli põhjapoolsete hõimude ehk Efraimi naasmiseks.
Jeesus, lase meil tänasel reisil näha, mida Sina näidata tahad.
Käesoleval etapil täname Jumalat selle eest,
mida Ta on Jeesuse kaudu neil mägedel teinud
ja mida veel edaspidi teeb.
Eelmisel reisil tänasime Jumalat väeliste tegude eest,
mida Ta on siin Jeesuse kaudu teinud
ja et Ta saab tegema veelgi suuremaid asju.
Tänasel reisil täname siinkandis Jeesuse ajal toimunud ärkamise eest
ja selle eest, et ärkamine puhkeb siin kord uuesti.
Seekord läheme palvereisile Jaakobi kaevu juurde,
mis asub Sekemis ehk praeguse Nabluse linna kandis.
Jaakobi kaevul kohtus Jeesus Samaaria naisega
ja see vestlus viis esimese ärkamiseni Samaaria aladel.
Räägime teel täpsemalt, millega tegemist.
Piibel räägib, et Jeesus läks tihti läbi Samaaria,
kui Galilea ja Jeruusalemma vahet käis.
Johannese evangeelium räägib,
kuidas Jeesus peatus ühel oma reisil Jaakobi kaevul
Gerasimi ja Eebali mägede jalamil.
"Ta tuli Samaaria küla juurde, mida hüütakse Sühhariks,
maatüki lähedale, mille Jaakob oli andnud oma pojale Joosepile;
seal oli Jaakobi allikas.
Teekäimisest väsinuna istus Jeesus nüüd allika äärde." Jh 4:5
Jeesus saabus kaevule sama Patriarhide teed mööda,
kuhu meiegi nüüd pöörame.
Ta saabus jüngritega kaevu äärde lõuna ajal
ja jüngrid läksid linna süüa ostma.
Üks Samaaria naine tuli kaevust vett ammutama
ja Jeesus palus temalt juua.
Naine üllatus palve peale.
"Kuidas! Sina, kes oled juut,
küsid juua minult, Samaaria naiselt?
Juudid väldivad ju iga kokkupuudet samaarlastega." Jh 4:9
Eelmisel reisil juba rääkisime, et samaarlased on segarahvas,
kes on Assüüriast siia toodud sundpagulaste
ja maale jäänud põhjapoolse Iisraeli kuningriigi sulandumisest.
Samaarlaste ja juutideks nimetatud lõunapoolse Juuda riigi suhted
olid katkenud Jeruusalemma teise templi ehitamise tüliga
juba ca 500 aastat varem.
Räägi, Mia, kus me nüüd asume.
Asume Huawara külas, vahetult enne Nablust.
Kas naine andis Jeeusele vett?
Ei andnud. Sest nende vestlus jätkus hoopis teises suunas.
Jeesus vastas naisele nii:
"Kui sa ainult teaksid Jumala kinki ja kes see on, kes sulle ütleb:
Anna mulle juua!, siis sa paluksid teda
ning tema annaks sulle elavat vett." Jh 4:10
Samaaria naine ei mõistnud, mida Jeesus talle ütles.
"Isand, ämbrit sul ei ole ja kaev on sügav.
Kust sa siis saad selle "elava vee"?
Ega siis sina ole suurem kui meie isa Jaakob,
kes andis meile kaevu
ning jõi sellest ise, samuti ta pojad ja ta kariloomad!?" Jh 4:11-12
Räägi, Mia, kus nüüd asume.
Jätkame teed Gerasimi ristmikult otse Nabluse suunas.
Ümbersõidutee kaudu pääseme sujuvalt kaevule.
Millal naine mõistis, kes Jeesus on?
Jeesus näitas naisele, et teab tema elust kõike
ja naine mõistis, et Ta oli prohvet.
Jeesus ütles talle otse, et Ta on Messias,
keda ka samaarlased toona oodata oskasid.
Kui jüngrid tagasi jõudsid, lahkus naine kaevult.
"Siis jättis naine oma veekannu sinna ning läks tagasi külla
ja ütles inimestele: 'Tulge vaadake inimest,
kes ütles mulle kõik, mis ma olen teinud!
Kas mitte tema pole Messias?'" Jh 4:28-29
Mia, kus me nüüd oleme?
Pöörasime äsja ümbersõiduteelt Nablusesse.
Eemal paremal paistab Eebali ja vasemal Gerasimi mägi.
Kui Ramallah' lähedal palvereisil käisime,
väitsin, et see on Samaaria suurim araabia linn.
See ei vasta tõele. Enim elanikke on siin Nabluses.
Eespool paremal paistab ortodoksi kiriku punane kuppel.
See ehitati Jaakobi kaevu kohale ja sinna suundumegi.
Kuidas linnaelanikud naise sõnumisse suhtusid?
Kui naine rääkis, et Jeesus teadis tema elu kohta kõike,
hakkasid paljud linna samaarlastest uskuma,
et Jeesus oli tõotatud Messias.
Nad tahtsid Jeesusega kohtuda ja läksid hulgakesi kaevule.
Veel rohkemad uskusid Jeesusesse Tema enda sõnade pärast.
Jõudsime nüüd Jaakobi kaevu juurde.
Jätame auto siia.
Esimene kirik ehitati siia juba 4. sajandil.
Praegune kirikuhoone on üsna uus ja valmis alles ca 10 aasta eest.
Selle ehitamist alustati juba 19. saj lõpul,
kuid see katkes peaaegu 100 aastaks.
Vaatame esmalt allkorrusel asuvat kaevu.
Jaakobi kaev on ca 40 m sügav.
See selgitab, miks naine nii väga imestas,
kuidas Jeesus sealt ämbrita vett ammutada suudab.
Vesi kaevus on väga pehme ja ebaharilikult hea maitsega,
aga kuulatame, kui pikk on tee veeni.
Lähme nüüd välja palvetama. Kiriku taga on rahulik koht.
Puude tagant piilub Eebali mäe nõlv.
Olemegi tänases palvepaigas.
Mis koht see siis tegelikult on, Jyrki?
Siia naasis Jaakob Mesopotaamiast Laabani juurest koos naiste ja lastega.
Saabudes oli Jaakob äsja Jumalalt uue nime saanud - Iisrael.
Piibel räägib saabumisest nii:
"Ja Jaakob jõudis Mesopotaamiast tulles õnnelikult Sekemi linna,
mis on Kaananimaal, ja lõi linna ees leeri üles.
Ta ostis selle väljaosa, kuhu ta oma telgi oli üles löönud,
Sekemi isa Hamori lastelt saja rahatüki eest.
Ja ta püstitas sinna altari ning pani sellele nimeks
'Jumal, Iisraeli Jumal'." 1Mo 33:18-20
Oleme nüüd Jaakobi ostetud maatükil.
Sekemi linna varemed on kirikust ca 300 m kaugusel
mägede vahel.
Siia püstitas Jaakob altari ja nimetas selle oma uue nime järgi.
'El, Elohei Israel' tähendab 'Jumal, Iisraeli Jumal'.
Johannese evangeeliumist lugesime,
et samale maatükile oli Jaakob ka selle kaevu kaevanud.
Egiptuses pärandas Jaakob selle maatüki Joosepile.
Joosep ise siia enam kunagi ei naasnud,
aga tema palvel tõid iisraellased tema luud siia tagasi
ja Joosepi haud on siit
paarisaja meetri kaugusel teel Eebali poole.
Kui iisraellased naasid Egiptusest siia Jumala tõotatud maale,
anti kogu see mäestik Joosepi poegadele
Manassele ja Efraimile ja see koht on nende maade piiril.
Nüüd täname Jeesust selle eest, mida Ta siin tegi
ja mida veel edaspidi tegema hakkab.
Vaatame enne täpsemalt,
mida Jeesus siin Samaaria naisega rääkis.
Erinevalt juutide tavakommetest Jeesus vestles samaarlastega
ja jäi nende palvel siia kaheks päevaks.
Jeesus rääkis juutidega tähendamissõnades
ja vahel isegi keelas neil rääkida, et Ta on Messias.
Mingil põhjusel ütles Ta samaarlastele otse, kes Ta on.
"Naine ütles temale:
'Ma tean, et tuleb Messias, keda nimetatakse Kristuseks.
Kui tema tuleb, siis ta kuulutab meile kõik.'
Jeesus ütles talle:
'Mina, kes ma sinuga räägin, olengi see'." Jh 4: 25-26
Jeesus alustas kaevul vestlust Samaaria naisega vee teemal.
Jaakobi kaevu vesi on erandlikult hea,
kuid vestlus võttis üllatava pöörde,
kui Jeesus rääkis, et Tal on veel paremat vett pakkuda.
"Igaüks, kes joob seda vett, januneb jälle,
aga kes iganes joob vett, mida mina talle annan,
ei janune enam iialgi,
vaid vesi, mille mina talle annan,
saab tema sees igavesse ellu voolavaks allikaks." Jh 4:13-14
Naist huvitas see parem vesi.
"Isand, anna mulle seda vett, et ma ei januneks enam
ega peaks aina käima siit ammutamas!" Jh 4:15
See elav vesi oli Püha Vaim
ja Jeesus rääkis sellest veest ka Jeruusalemmas
lehtmajade püha viimasel päeval.
"Aga pühade viimasel, suurel päeval seisis Jeesus ja hüüdis valjusti:
'Kellel on janu, see tulgu minu juurde ja joogu!
Kes usub minusse, nagu ütleb Kiri,
selle ihust voolavad elava vee jõed.
Aga seda ta ütles Vaimu kohta, kelle pidid saama temasse uskujad;
sest veel ei olnud Vaimu,
kuna Jeesus ei olnud veel kirgastatud." Jh 7:37-39
Jeesus ei andnud veel Püha Vaimu samaarlastele,
kuid valmistas neid selleks, et Püha Vaimu saavad peagi kõik,
kes Temasse usuvad.
Jeesuse tõotus Püha Vaimu kohta siin kaevul
on siin endiselt jõus.
Täname koos usu eest Jeesusesse ja janust Püha Vaimu elu järele,
mille Jeesus siia tõi.
Isa, täname Sind Jeesuse eest,
kelle saatsid ka samaarlaste päästjaks.
Aitäh, et see ärkamise kaev on endiselt siin
ja selle vesi on sama hea kui varem.
Aitäh Jeesus,
et Sina surid ka samaarlaste ja kõigi Samaaria elanike eest,
et nad saaksid Püha Vaimu ja saaksid Jumala lasteks.
Aitäh Jeesus,
et kuulutasid siin juba ette elavate vete lähtumist kõigist,
kes võtavad vastu Sind ja Su elava vee.
Aitäh, et selle piirkonna elanikud
võtsid Su vastu ja uskusid Sinusse.
Aitäh Jeesus,
et avad elavate vete jõed siin paigas veel uuesti
ja äratad inimesed janunema Sinu antud elu järele.
Juutide ja samaarlaste tüli oli eelkõige seotud sellega,
kas Jumalat tuli teenida Jeruusalemma templis
või Gerasimi mäel, kuhu samaarlased oma templi olid ehitanud.
Suhteid ei parandanud seegi,
et juudid olid hävitanud samaarlaste templi
ca 100 aastat enne Jeesuse sündi.
Kui Jeesus näitas, et teab kõike naise elu kohta,
mõistis naine kiiresti, et too mees oli prohvet.
Nii tahtis ta kohe selgitust juutide ja samaarlaste vana tüli kohta.
"Naine ütles temale:
'Isand, ma näen, et sa oled prohvet.
Meie esiisad kummardasid Jumalat sellel mäel, ja teie ütlete,
et Jeruusalemm olevat paik, kus peab kummardama'." Jh 4:19-20
Jeesus ei hakanud arutama naisega vana lepingu jumalateenistuspaiku.
Ta rääkis tulevasest.
Tulemas oli uus leping ja Jeesus,
kelle eeltähenduseks Jeruusalemma tempel oli,
oli juba maailmas.
Uue lepingu reaalsusest rääkis Jeesus Samaaria naisele nii:
"Naine, usu mind,
et tuleb tund, mil te ei kummarda Isa sellel mäel ega Jeruusalemmas!
Teie kummardate, mida te ei tea, meie kummardame, mida me teame,
sest pääste tuleb juutidelt.
Kuid tuleb tund ja see ongi juba käes,
et tõelised kummardajad kummardavad Isa vaimus ja tões,
sest Isa otsib neid, kes teda nõnda kummardavad.
Jumal on Vaim ja kes teda kummardavad,
peavad teda vaimus ja tões kummardama." Jh 4:21-24
Täname nüüd selle eest,
et Jeesus kuulutas ka samaarlasetele Pühast Vaimust sündivat suhet Isaga.
Aitäh Isa, et meie suhe Sinuga
ei käi enam eeltähenduseks olnud templi kaudu,
vaid sinu Poja Jeesuse kaudu.
Aitäh, Isa, et uue lepingu tempel koosneb elavatest kividest,
neist, kellel on Sinu Püha Vaim.
Aitäh Jeesus uue lepingu elu eest,
selle üleloomuliku suhte eest Isaga Pühas Vaimus,
mille Sa siin juba ette kuulutasid.
Aitäh, et see vallutab kogu Samaaria.
Aitäh, Jeesus, et tuleb aeg,
kui Samaaria täitub palvetajatest,
kes teenivad Isa vaimus ja tões.
Johannese evangeeliumis mainitud samaarlasi elab siin endiselt,
seal Gerasimi mäe tipus.
Vaatame vahepeal, kuidas nende küla täna välja näeb
ja mida nende ajaloost teada saame.
Oleme Gerasimi mäe tipus, Samaaria ainsas külas,
kus endiselt samaarlasi elab.
Osa neist samaarlastest
pärineb otse neist põhjapoolse Iisraeli riigi järeltulijaist,
kes pärast rahva sundpagulusse minekut siia elama jäid.
Tänastel andmetel on samaarlasi ca 700.
Pooled neist elavad siin Luza külas ja ülejäänud Tel Avivi lähedal Holonis.
Peamiselt väidavad nad end Leevi, Manasse ja Efraimi järeltulijaiks.
Samaarlased uskusid nii Jeesuse ajal kui täna Iisraeli Jumalat.
Sarnaselt kaevul olnud naisega pidid ja peavad nad Jaakobit oma esiisaks.
Kõige rohkem on samaarlasi olnud isegi miljon,
kuid nad on läbi ajaloo tagakiusu kogenud.
Kui seda palvereisi ette valmistasime,
leidsime vapustavat infot.
Pärast seda, kui moslemid 7. sajandil Samaaria vallutasid,
on samaarlasi korduvalt sunniviisil islamisse pööratud.
Seepärast oli oma usu säilitanud samaarlaste arv
20. saj alguseks langenud alla 200 inimeseni,
kust see on vähehaaval tõusnud.
Kuigi samaarlaste usu säilitanuid on vähe,
on nende päritoluga teised lood.
Uurijad oletavad, et täna siin elavatest islamiusulistest palestiinlastest
pole suur osa sünni poolest araablased,
vaid nood samaarlased, kes sunniti islamisse pöörduma.
Sellele viitavad mitmed samaariapärased perekonnanimed.
Üllatuslikult näib,
et suur osa siinkandis elavatest nn palestiinlastest
on päritolult põhjapoolse Iisraeli kuningriigi järeltulijad,
kes on täna islami ikke all.
Siit kaevult alanud samaarlaste ärkamine oli nii oluline,
et Johannes kirjeldab seda oma evangeeliumis terve peatüki jagu.
Jeesuse alustatud ärkamine on siiski veel üsna pooleli.
Sest nii Samaaria usu säilitanud kui siinsed islamiusulised
Jeesust eriti ei tunne.
Näib isegi, et Jeesuse tundmine, mis siin esimestel sajanditel oli,
on pea täielikult kaotatud.
Palvereisil Aakori orgu nägime Jumala tõotust,
et Ta muudab kaotuspaigad uue lootuse väravateks.
See tõotus käib ka selle paiga
ja siin elavate põhjapoolse Iisraeli riigi järeltulijate kohta.
Rääkides siin kaevul lõikuseks valmis põldudest,
ütles Jeesus jüngreile nii:
"Minu roog on see, et ma teen selle tahtmist, kes mu on läkitanud,
ja lõpetan tema töö." Jh 4:34
Jeesus viib Samaaria ärkamise töö veel lõpule.
Täname Jeesust selle eest, mida Ta siin veel tegema hakkab.
Aitäh, Jeesus, et Sa ei jäta oma ülesannet pooleli,
vaid viid oma töö lõpule ka siin Samaarias.
Aitäh, et oled oma ohvriverega ostnud vabaks ka Samaaria elanikud.
Aitäh Jeesus, et Sinu nime väes
vabanevad siin veel paljud religioonide orjusest
teenima Sind, kes Sa üksi oled elav Jumal.
Aitäh Jeesus, et kui Sa äratad ellu kogu Iisraeli hõimu surnud luud,
ei unusta Sa siin elavaid
Iisraeli põhjapoolsete hõimude järglasi.
Aitäh Jeesus,
et vabastad veel samaarlased Jumala lapse identiteediks Sinus
ja ka oma tõelisse rahvuslikku identiteeti.
Jeesus rääkis siin jüngreile aja märkide mõistmisest.
"Eks te ise ütle, et veel on neli kuud, ja siis tuleb lõikus?
Vaata, mina ütlen teile: Tõstke silmad ja vaadake põlde:
need on juba valged lõikuseks!" Jh 4:35
Lõikusega mõtleb Jeesus, et inimesi kogutakse Tema riiki
ja Ta nägi Samaariat selleks juba valmis olevat.
Kui Jeesus rääkis pärast ülestõusmist jüngreile Püha Vaimu ristimisest,
ütles Ta:
"Vaid te saate väe Pühalt Vaimult, kes tuleb teie üle,
ja te peate olema minu tunnistajad Jeruusalemmas
ja kogu Juuda- ja Samaariamaal ning ilmamaa äärteni." Ap 1:8
Jeesus tahtis, et sõnum Temast kogu Samaariani jõuaks.
Samaaria on olnud Jeesusele algusest peale tähtis
ja Ta ise rääkis lisaks juutidele ka samaarlastele, kes Ta on.
Samaaria naine oli siin esimene Jeesuse tunnistaja.
Jeesuse sõnad naise elu kohta tekitasid temas usu Jeesusesse
ja seejärel ka paljudes teistes.
"Kui siis samaarlased tulid tema juurde,
palusid nad teda jääda nende juurde. Ja Jeesus viibis seal kaks päeva.
Ja Jeesuse enda sõnade tõttu
hakkas temasse uskuma veel palju enam inimesi.
Aga naisele nad ütlesid:
'Me ei usu mitte enam sinu kõne tõttu,
vaid me oleme teda ise kuulnud ning teame nüüd,
et tema on tõesti maailma Päästja." Jh 4:40-42
Kuigi tunnistus Jeesusest on olnud pikal ümbermaailmareisil,
tuleb see veel tagasi siia, oma alguspunkti.
Siia saabuv ärkamine on veel suurem kui apostlite ajal
ja see pöörab veel nii araablaste, samaarlaste kui ka juutide südamed
Messias Jeesuse poole.
Täname koos selle eest, et tunnistus Jeesusest
vallutab veel Püha Vaimu väes kogu Samaaria piirkonna,
need Iisraeli mäed.
Aitäh Isa, et otsustasid oma tarkuses
tuua maailma päästja juutide seast.
Aitäh Jeesus,
et ilmutasid End juudi Messiana ka samaarlastele.
Aitäh Jeesus, et ka need siin tänapäeval elavad
põhjapoolse Iisraeli riigi järeltulijad
saavad tunda Sind oma isikliku Päästjana
ja võtta oma koha Sinu suures plaanis ka seoses Efraimi naasmisega,
Jeesuse nimel. Aamen.
Ülistame veel Jumalat Psalm 96 sõnadega.
"Laulge Issandale, kiitke tema nime,
kuulutage päevast päeva tema päästet!
Jutustage paganate seas tema au,
tema imeasju kõigi rahvaste seas!" Ps 96:2-3
Järgmisel palvereisil täname Jumalat Püha Vaimu väljavalamise eest,
mis toimus Samaarias apostlite ajal.
Jumal tegi toona suuri asju ja teeb siin tulevikus veelgi suuremaid.
Valmistugem järgmiseks reisiks juba palves ette.
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Antud saadet saad toetada ekraanil nähtavate kanalite kaudu.
Tõlge: Monika Jaaguri